text:
Dai hpawt daw kaw nna, Wunpawng Mungdan Shanglawt Hpyendap, KIA Dapba 6, Dapba 10 ginra Lahta Sammung shara masum kaw Myen asuya dap hte gasat poi ni byin nga ai re.
Mungbaw, Lasham mare baw kaw Myen hpyendap dapnu (tat-ma) 11 npu Hk.M.Y 219 hte KIA Dapba 6, Dapdung 36 kung-4 lapran, mana de gasat poi byin ai, dai shara hta dai hpawt manap hkying 6 kaw nna, dap lahkawng lapran laknak kaba galai gachyai gap hkat nga ai lam, ginra masha ni tsun ai.
Myen hpyen helicopter langai Mungbaw ntsa pyen gayin hkawm ai raitim gap gasat ai lam n nga ai hpe KIA Dapba 6 shiga lawk tsun ai.
Dai hpawt daw sha Mungbaw, Mai Hpang maga hku Myen hpyen garum ni lung wa ai zawn Mai Hpang pyitusit dap kaw nna mung laknak kaba gap garum nga ai lam, KIA Dapba 6 tsun ai.
Deng 105 Gunrai Ginlen Dabang a sinpraw dingdung Namtau mare hpungkyi jawng lahta kawng kaw nga ai Myen hpyendap hte mung, KIA Dap 36 kung-5 ni pyen 2pm daram kaw na gasat poi byin nga ai lam, Dapba 6 shiga lawk tsun ai.
Bai nna, KIA Dapba (10) ginra Tamungnye mare sinpraw maga Hpagum mare makau kaw KIA Dapdung 2 hte 37 yan jawm nna Myen asuya dap hte, shani kaang 12pm jan hta gasat poi byin ai, minit 30 daram du hkra re lam, KIA Dapba (10) shiga lawk tsun ai.


c: text/html

text:
KIA Masat (6) Dap Ba, Masat (36) Dap Dung ginra Ta Dwi mare baw hku shamu shamawt chyinglau hkawm nga ai Myen hpyen Dap Hk.M.Y (220) na hpyen hpung ni hte  KIA masat  (38) Dap na hpyen hpung ni November (24) ya shani laja lana gasat poi byin ai lam chye lu ai.
Matut nna mung lai wa sai November (23) ya shani KIA Masat (3) Dap Ba, Masat (12) Dap Dung ginra Daw Nhkang Bum mayan kaw nga ai KIA hpyen hpung ni hpe Myen hpyen Dap Hk.M.Y (387) na hpyen hpung jahkring mi wa htim gap nna shani hking (12:40) daram hta num daw mi bai sa htim gap ai majaw gasat poi byin ai lam hpe na chye lu ai.

robotstxt: allowed

filter: keep


text:
Thursday, August 24, 2017
AUGUSTINE KAIJI LUNGSENG AWNG (2) NING HPRING
Slg. Paul Kaiji Naw Awng hte Jan Elizabethzin yan ai tsawra ai kasha, Helen Kaiji Lungseng Pan a kanau, Nicholas Kaiji Lungseng Du a kahpu Augustine Kaiji Lungseng Awng a (2) ning hpring chyeju shakawn lamang hpe August (23) ya shani Fort Worth dum nta kaw galaw la lu sai. Sa du kabu, akyu hpyi lawm ai manaw manang ni yawng hpe grai chyeju dum ga ai.
Posted by Kaiji Naw Naw at 9:35 PM 0 comments
Wednesday, August 16, 2017
HELEN KAIJI LUNGSENG PAN JAWNG LUNG HPANG SAI
August (16) 2017 ya shani kawn Helen Kaiji Lungseng Pan gaw Fort Worth St. Gorge Catholic School kaw jawng lung hpang wa sai.
Posted by Kaiji Naw Naw at 9:34 PM 0 comments
HELEN KAIJI LUNGSENG PAN (3) NING HPRING
Slg. Paul Kaiji Naw Awng hte Jan Elizabeth Zin yan ai tsawra ai kasha, Augustine Kaiji Lungseng Awng hte Nicholas Kaiji Lungseng Du yan ai kana ba Helen Kaiji Lungseng Pan a (3) ning hpring chyeju shakawn lamang hpe August (15) ya shani Fort Worth dum nta kaw galaw la lu sai. Sa du kabu, akyu hpyi lawm ai manaw manang ni yawng hpe grai chyeju dum ga ai.
Posted by Kaiji Naw Naw at 9:31 PM 0 comments
Friday, August 4, 2017
NICHOLAS KAIJI LUNGSENG DU KASHIN KAMUN HKAM LA
Nicholas Kaiji Lungseng Du Kashin Kamun Sacramentu hkam la,
Holy Family Catholic Church, Forth Wort Texas, USA
May 21, 2017
Holy Family Catholic Church, Forth Wort Texas, USA
May 21, 2017
Posted by Kaiji Naw Naw at 8:42 PM 0 comments
Subscribe to: Posts (Atom)


text:
Myitkyina Ginwang, Kawa Hka mare Lupwa Kawng dingsa kaw Myen Asuya kawn Asuya madu ai lamu ga re ngu nna Balik Dap gaw gap hkyen ai hpe Mung mare masha ni nra sharawng ai lam na chye lu ai.
Ndai lamu ga gaw Mung shawa ni a lamu ga re Asuya madu ai lamu ga n re, ndai lamu ga hpe mung mare masha yawng a matu akyu rawng ai ginra lama ma gaw gap na matu hkyen lajang da ai, Asuya kawn Mung mare masha ni akyu jashawn ai lamu ga hpe zing madu la ai gaw yawng n ra sharawng ai nga nna Mying n shadawng ai buga masha langai tsun ai.
N dai lam hte seng nna Oct 6 ya shani Asuya salang ni lung wa nna shadaw ni jun da na matu galaw wa ai hpe Mung mare masha ni ninghkap n-gun madun na matu hkyen lajang wa ai raitim nawku makam masham Hpung Salang ni, mare kanu kawa salang ni hte Asuya Salang ni hkrum bawng ban ai hta dai shara kaw Balik Dap n-galaw sana lam jahkrup la lu sai re nga nna Myu sha Pyen U shana wa ai kaw na chye lu ai.


text:
Waimaw ginwang ma 6 a kawa langai hpe ‘rai gun porter hte ginra lam madun’ hku nna Myen hpyen hpung ni rim woi mat ai gaw, daini hte rai yang lahkawng ya hpa shiga n na mat taw ai lam, shi hte ni nawn ai ni tsun ai.Washawng makau, Garut Yang kahtawng na Slg. Kawn La, asak 31 hpe Myen hpyen hpung ni July 17 aten hkying 11 daram e rim woi mat ai rai nna, ya ten du hkra shi nta n du wa ai hte matut mahkai lam mung n lu ai lam, mying n tsun mayu ai Garut Yang kahtawng masha langai Jinghpaw Shiga Dap KNG de tsun ai.
Shi hpe rim woi mat ai hpyen hpung hta, Myen hpyendap Sinna Dingdung Daw (N.M.Hk) npu Mung Ywa hkridun Hk.L.Y 87 hte Dingdung Daw Daju (M.P.Hk) npu dap hte Zahkung Ting Ying pyitusit ni lawm ai lam, lahta na salang wa tsun ai.
Slg. Kawn La hpe n rim mat shi yang, shawng e mung Garut Yang kahtawng masha langai hpang langai hpe ‘shawnglam majan lam madun’ hku nna Myen hpyen ni rim woi wa sai lam, shi matut tsun ai.
Ya ten, Garut Yang kahtawng salang ni gaw, gara de re n chye ai porter woi mat hkrum ai Slg. Kawn La hte seng nna shiga sagawn nga dingyang re lam chye lu ai.
Ma marai 6 a kaba Slg. Kawn La gaw hkauna galaw let nta masha ni hpe kan bau nga ai dinghku la rai nga ai lam chye lu ai.


text:
HKRISMAT LADAW
1. Madu gaw hkaw hka rai nga ai, aga gaw kabu jahtau nga u ga. Amyu baw shagu Shi a hpung shingkang hpe mu lu ma ai.
CHO: DAI NI NA N HTOI HTA E HKRISTU MADU NGU AI, HKYE HKRANG LA AI WA, ANHTE A MATU SHANGAI WA SAI.
2. Dingman ai ni a matu n htoi nga ai. Myit malang ai ni a matu kabu shara nga nga ai.
3. Dingman ai ni e, Madu hta kabu gara nga mu. Shi a chyoi pra ai a mying shingteng hpe shawn nga mu.
Alleluia … alleluia... matsaw lahta tang e Karai Kasang hpung shingkang a nga nga u ga law, ga n tsa e mung, Shi sharawng awng ai ni hta, ngwi pyaw ai gaw a nga nga u ga law. Alleluia.
No comments:
Subscribe to: Post Comments (Atom)


text:
Jawng Up Sara: Amyu Sha Ni A
Dinghku Shachyip Shachying Ya Ai Wa.
Jinghpaw Mung Ningbaw Duwa Lahpai Zau Lawn. (1953-1956)
Dinghku Shachyip Shachying Ya Ai Wa.
Jinghpaw Mung Ningbaw Duwa Lahpai Zau Lawn. (1953-1956)
Duwa Lahpai Zau Lawn gaw Manmaw Ginwang Zinlum mare na Panghuk Duwa a kasha re. No. 2 mungkan majan n du shi a aten hta tsang 10 hte sara tai sanpoi hpe awng dang la ngut ai hpang manmaw mare A.B.M jawng kaw jawng up sara kaba lit hpe gun hpai ai. Duwa Zau Lawn gaw Jinghpaw Wunpawng sha ni hta na shawng nnan Mung Masa myi hpaw ai Ningbaw Ningla re. Mungkan majan byin wa na aten hta Jawng Up bungli galaw let Manmaw mare makau grupyin hkan mung maden Englik ni hpe ninghkap na matu hte amyu sha ni lawt lu let Jinghpaw Wunpawng Mungdan gawgap na matu mung masa myit jasu ya ai bungli woi awn galaw ai. Jinghpaw Wunpawng amyu sha ni hpe lawt mayu ai myit masin bang ya ai shawng nnan na ningbaw langai mi re. Japan majan prat hta Duwa Lahpai Zau Lawn gaw Japan ni hpe ninghkap ai lam hpe woi galaw ai. Japan ni hpe rawt malan ninghkap na matu masha n-gun, malu masha mahkawng let woi awn sa wa sai.
Japan majan ngut ai hpang Jinghpaw Wunpawng amyu sha ni a matu ap nawng let mung masa shamu shamawt ai lam hta ningshawng tai let Myitkyina, Manmaw hte Sam mung hta shanu nga ai Jinghpaw Wunpawng sha ni kahkyin gumdin na matu grai shakut lai wa sai.
1946 ning January 14-15 ya shani Myitkyina e galaw ai Japan ni hpe dang mangaq lu ai Padang Dip manau byin tai awng dang hkra woi galaw sai. Ndai Padang Manau Poi htaq Jinghpaw Wunpawng buga ginra shara shagu na mung chying sha 5,000 ram du zup ai. Ndai Padang manau poi gaw shawng nnan na lang mung masa lam hte seng nna Jinghpaw Wunpawng ni du zup ai lam rai nga ai. Manau poi hta Duwa Lahpai Zau Lawn gaw tingyang up hku woi awn sai. Ndai Padang Manau gaw Jinghpaw Wunpawng amyu sha ni lawt lu na matu n-gun ban ya ai hte kahkyin gumdin hpang ai poi kaba rai sai.
Awng San wa hte shawng nna hkrum zup let zuphpawng hpawng ai hta Duwa Lahpai Zau Lawn hte Sama Duwa gaw grai ahkyak ai Jinghpaw Salang yan re Panglung ga sadi hta Jinghpaw salang langai hku nna ta masat htu lawm sai. Myen mung shanglawt lu ai hte shawng ningnan na Jinghpaw mung a lit hpe woi awn let Jinghpaw Mungdaw hpe madang dep prat hpe hkan shachyut lam woi lai wa sai.
1948 ning March hta Kachin National Congress (K.N.C) woi awn hpaw hpang let Ningbaw tai lai wa sai. Sama Duwa hte Duwa Lahpai Zau Lawn yan a mung masa shingjawng lam a majaw Jinghpaw Wunpawng sha ni mung masa lam hta grau nna myi hpaw wa sai. Sama Duwa Sinwa Naw hpe Sam, Myen, ni grau ra sharawng nna Duwa Lahpai Zau Lawn hpe Jinghpaw Wunpawng sha ni grau ra sharawng madi shadaw ma ai. Ndai zawn Sama Duwa Sinwa Naw hte Duwa Lahpai Zau Lawn gaw shawng nnan na Jinghpaw Wunpawng sha ni a mung masa ninghkring ni rai ma ai. 1953-1956 shaning July shata du hkra Jinghpaw mungdaw a Ningbaw tai lai wa sai. 1948-1960 Ne Win wa a Ing Tsawk Asuya prat hta Jinghpaw ningtau ningbaw bai galaw sai.
Duwa Lahpai Zau Lawn gaw Hpimaw, Gawlam, Kanghpang lamu ga hpe Miwa ni hpe jaw ya kau ai lam hpe kachyi mi pyi myit n hkrum lawm ai. Bukdah nawku htung hpe Myen mungdan a nawku htung shatai ai lam hta mung grai ninghkap myit n hkrum lawm ai. Laknak lang Jinghpaw Wunpawng Mungdan gawgap ai lam hpe n ra sharawng ai sha Jinghpaw Wunpawng amyu sha ni tinang a gam maka hpe tinang hparan lu ai ahkaw ahkang hte tara, Upadi kata hta simsa nga pyaw na hpe ra sharawng ai.
1947 ning Myen mung a Gawda ai Tara, Daw kaba 10, Daw Kaji 201 htaq rawng ai hte maren FEDERAL hpyi na matu 1961 ning Sam Mung, Taunggyi kaw galaw ai Federal Union zuphpawng hta mung Kachin amyu sha yawng a malai ningbaw tai let woi awn bawng ban sai.
Duwa Lahpai Zau Lawn gaw jawng Up Sara re ai majaw ali ama grai lu ai. Ga tsun shaga ai lam hta grai ram ai. Jinghpaw Wunpawng mung masa lam hta grai gumhkawng ai wa re. Mung masa magam bungli hta kangka let tinang a matu tingnyang myit kachyi mi pyi n rawng ai sha myu sha yawng a matu shakut lai wa sai. Myit masa san seng nna a san brang lang tsun chye ai wa re. Magam bungli masan sa wa hkra grai lam woi awn hparan chye ai. Mungdan a ahkaw ahkang hpe tinang akyu a matu jai lang ai lam n nga ai sha mungdan mung shawa a ntsa grai sadi dung ai ningbaw rai nga ai law.
Duwa Zau Lawn a arawng Wundan: Jinghpaw Wunpawng sha ni hta Hkawhkam n nga yu ai majaw “DU” ngu ai ni gaw Jinghpaw amyu sha ni hta kaba dik arawng arawng shingteng rai nga ai. Myen mung shanglawt lu nna Kachin State Jinghpaw Mung, lu na lam ni hta Sama Duwa Sinwa Naw hte rau si ntsang da kat dara lawm sai myu tsaw duwa rai nga ai. Jinghpaw mung ningbaw tai ai aten hta:
1. Shi ningbaw galaw ai aten kadun laq ai rai tim, Jinghpaw mung dinghku hta shawng shachyip shachying ra ai amu kaba ni ram ram galaw hpang wu ai. Amu ni gaw jawng law law galaw ya ai, Lam ni, mahkrai ni, hkailu hkaisha lam ni hta na Kahpri (coffee) hkai shangun ai, Lai (latung) yaw na Labyiq sun galaw shangun ai, Kumshu sun ni shachyen shangun ai. Namti jumdwi jak hte Manmaw jumdwi jak woi galaw shangun ai. Hkauna galaw sha ai ni mung Duwa Zau Lawn a prat hta grau lu hkoi lang ai nga tsun maq ai.
2. Shi a yaw shada ai lam ni hpe yu dat ai shaloi, Jinghpaw Mung a lu su ngamu ngamai ai lam hte hpaji hparat kunghpan wan a lam hpe madung tawn ai hpe mu lu nga ai.
3. Shi aq aten htaq Jinghpaw Mung Simsa ai.
4. KNC (Kachin National Congress) hpung hpe Kaba wan a matu KNC hte shai ai ni hpe rim gyit ai lam ni nna yu ai.
5. Asuya amu gun ai ni hpe mara tam nna shapraw kau ai, waw htawt le htawt re ai lam nna yu ai.
6. Matsa mawa n chye tsun ai. Manang wa matsa tim matsa ai hku n re ai sha nhtang hpyan dan chye nga ai.
Duwa Zau Lawn hpe law law shakawn ai lam law law nga na re, raitim ndai ni gaw ahkyak htum ni rai nga ai.
Sawk Ka ai – Palawng Naw Tawng
Jinghpaw Prat No. 39, Gup Tung Ta 14, 1959.
Jinghpaw Prat No. 40, Augut shata 1959.
Kachin State Annual Magazine, 1960.
Jinghpaw Prat No. 40, Augut shata 1959.
Kachin State Annual Magazine, 1960.


text:
Anhte a amyu hte buga hpe “devide and rule” galaw na grai nyan nga ma ai. “Kachin Region (1) hte (2)” hpe garan nga wa sai. Maru ni hpe laika kaga san galaw ya nna bra wa hkra shakut nga ma ai.
Maigan mung de sa du nga ai nanhte hpeji kaba ni n shakut ai rai yang, “Dum Ladum e Hka Yawng” ai hte bung na.. “Panglong Agreement” hta, “Kachin Takyat, Myen Takyat” nga ai re. Ya Jinghpaw ni a dai Takyat gara kaw tsat mat sata?
E..Takyat wa n jaw ai ngu ga. Tamat gaw jaw masu ai ngu ga. Dai Tamat hpe ya yang kadai sha wa hkam sha lu nga a ta?
Dai akyu hkam sha ai ni hta na, “one percent” gaw, amyu myit n myit ai nga ma tim, “Hka Yawng ai Wa a Hpang Gara” hku rai mat sai.
Anhte hpe “U-hka hpe U n sawn” rai wa nga ma ai.
Kalang mi gaw (1950-60 ning laman e) Colonel ngu ai ni nga wa sai raitim ya aten e myit mada shara nga a ni? “Development for Hill People” nga tim – Sam, Balawng, Wa hte Pa-O ni a matu hkrai sha galaw ya ma ai
Shanhte a gawng ngu ni, mahkrai ni, wan leng, wan jak, phone line ni grai galaw ya nga ai. Anhte a matu hka mahkrai pyi kaning ndi nna she galaw wa nga ai.
Anhte a sutgan Hpakant lung tsit gaw “Maung Paing Tsii” madu kau sai. Man Maw, Myitkyina mawdaw lam mung n galaw ya ai. Kachin State Mung Up Kaba gaw Myen hpyendu nrai ni..Chye nga ai..
Matsing: Ndai Laika gaw Jinghpaw Prat Shi Laika Editor Gauri Pan Lawng kaw nna maigan du nga ai jinghku langai hpe ka ai laika re.


text:
(61) Ning hpring jinghpaw mung daw masat hpe anhte N.Z mungdan hta shanu nga ai w.p myusha ni gaw kyuhpyi ai lamang hpe galaw let masat shagrau ga ai .
Auckland mare gaba hte wellington mare shara lahkawng hta manap 6:00 Am kawn shana 6:00 Pm du hkra matut manoi kyu hpyi let shang lawm saga ai.
Madung dat kyuhpyi ai lam hta ..
Auckland mare gaba hte wellington mare shara lahkawng hta manap 6:00 Am kawn shana 6:00 Pm du hkra matut manoi kyu hpyi let shang lawm saga ai.
Madung dat kyuhpyi ai lam hta ..
- Anhte Mungdan Ngwi pyaw sim sa wa na lam.
- Jinghpaw Wunpawng myusha ni myit hkrum gahkyin gumdin wa na lam.
- Jinghpaw Wunpawng myusha ni hpaji lam hta rawt jat wa na lam.


text:
Saturday, June 29, 2013
KIA Masat (36) Ginra Hta Gasat Poi Byin Ai Majaw Mung Shawa Ni Miwa Hkran De Hprawng
(Kachinnet)
2013 ning June (26) ya shana hkying (8:00)pm kaw nna (9:00)pm aten daram du hkra Wunpawng Mungdan Shanglawt Hpyen Dap (K.I.A) Masat (4) Dap Ba, Masat (36) Dap Dung makawp maga ginra na Mung Shawa Hpyen Hpung (M.H.H) hte Myen Asuya Hpyen Dap Hk.L.Y (128) Dap ni Hpai Kawng mare, Kawng Sahte makau kaw laja lana gasat poi byin ai lam chye lu ai.
June 27 ya jahpawt hkying (7:00)am aten K.I.A Masat (36) Dap Dung na Mungshawa Hpyen Hpung (MHH) ni hte Myen Asuya Hpyen Dap Hk.L.Y (128), Hk-M-Y (507) Dap na pawng hpawm hpyen hpung ni Kong Sahte makau hta gasat poi matut byin ai lam chye lu ai.
Ndai gasat poi ni hta Myen Asuya Hpyen Hpung ni kaw nna laknak kaba (60mm) hte gap sharu bun ai a majaw, dai grup yin hta nga ai mung shawa ni marai (1000) daram gaw Miwa hkran Wan Din maga hprawng yen hkawm taw nga ra ai lam hpe chye lu ai.
Labels: ကခ်င္ဘာသာ, ကခ်င္ျပည္နယ္သတင္း
Subscribe to: Post Comments (Atom)


text:
Dai hpawt daw Laiza ginjaw hte deng 10 kata, Myen asuya hpyen hpung ni shang shamu shamawt wa ai majaw KIA maga bawm hte gap shingla ai lam galaw sai re.Dai Myen dap hpe Nam San Yang lupba e KIA bawm hte hkap kapaw ai re lam Laiza shawnglam ginra na KIA hpyendu langai Jinghpaw Shiga Dap KNG de tsun wa ai.
Ndai bawm hte hkap gasat ai hta asuya dap maga si hkala ai nga tim, jahpan hku nna n chye lu shi ai lam shi matut tsun ai.
Nam San Yang mare gaw Jinghpaw mungdaw sinpraw Myitkyina-Manmaw lam ntsa, KIA ginjaw Laiza a sinna dingdung maga deng 10 daram hta nga ai re.
Dai mare hte ni ai, Seng Mai kahtawng de mung Gangdau Yang e daju ai asuya hpyen hpung hte KIA dap lapran, mani shani kaang hpang aten gadun gasat gala majan byin wa sai.
Dai majan hta Myen dap maga marai 4 si nna kaga 10 jan hkala ai lam KIA shawnglam shiga ni hta tang madun ai.
Lai wa sai masum ya kaw nna Myen hpyendap ni gaw shawoi na hta grau KIA ginjaw ginra Laiza maga de lak lak lai lai ‘hpyen masa shamu shamawt ai lam ni, dap galai gachyai hkrang hte hpyen n-gun jat ai lam ni’ galaw wa ai lam KIA shawnglam shiga lawk tsun ai re.
Asuya hku nna ‘Munghpawm Simsa Lam Zuphpawng- Tsaban 21 Panglong’ galaw hpang ai hpang, tatmadaw hpyendap maga amyusha rawt malan hpung ni ntsa majan baw gasat ai lam ni ninggam jat galaw wa ai majaw, ya ten Jinghpaw, Sam hte Kayin mungdaw ni hta majan grau laja wa nga sai re.


text:
MYEN MUNGDAN HKYING SHAGA AI LAM NI (BURMA CHALLENGES)
12 October 2011
Mr McCONNEL: Hkawp Gumsan Magam, Dai ni ngai gaw kaga law law lang hkan tang madun lai wa yu sai hte maren, Myen mung masha ni hkrum sha nga ai hkying shaga lam amyu myu hpe myit yu shangun na matu tang shawn dat nngai. Myen mungdan kata Demokresi masa byin tai wa na matu hpyi shawn ya ai lam hte seng nna dai mungdan na uhpung uhpawng amyu myu htingram hkrum ra lam hpe tsun mayu nngai. Myen mungdan a dingdung daw de na Kachin ngu ai Jinghpaw Wunpawng sha ni mung dai mungdan na kaga amyu bawsang ni law law hte maren laklai ai hte galu kaba ai sali wunli htunghking lu ma ai. Raitim, ya up nga ai Hpyen Ausya gaw shanhte hpe shingte nna gasat nga ai. Gumshem Kamyet Up nga ai Myen Hpyen Asuya hpe shanhhte ninghkap gasat ai lam gaw Myen mungdan hta gram galai shai na matu madung dat nga ai anhte hte grai seng hkat nga ai sha n-ga, dai ni ngai ntsa lam tang madun dan mayu ai lam Amerikan mungdan hte mung labau hta ahkyak ai hku matut mahkai nga ai.
1945 ning September shata 13 ya shani Japan hpyenla ni gaw Myen mungdan kata na Allied Jinghku Hpyen Hpung de laknak jahkrat ma ai. Ya ndai Rapdaw hta du dung lawm nga ai myitsu law law mung teng sha dum chye nga sai hte maren, No. 2 Mungkan majan ten shaloi Amerikan hpyenla law law gaw Miwa mung-Myen mung-Kala mung lamu ga jarit kaw nden marai hte gasat lai wa masai. Ga shadawn, n nga mat sai Lahta tsang Rapdaw Kasa (Senator) Ted Stevens gaw, Himalaya bum mayan ntsa hku nna grai hkrit tsang ra ai mayak mahkak lam nbungli pyen lai wa nhtawm, kaga Amerikan hpyenla law law mung Miwa mung, Myen mung hte Kala mung hpe matut mahkai ai ahkyak kaba Ledo lam nummaw hpe galaw gaw gap ai hta karum lai wa masai. Ndai majan man na Allied Jinghku Hpyen Hpung ni hta dai mungdan hpe bai lu gasat la na matu Jinghpaw Wunpawng sha ni ap nawng asak dan nna daw jau let Allied Jinghku Hpyen Hpung ni hpe karum lai wa sai lam hpe madi madun na gingdan sut nga ai.
1942 ning hta ndai ginwang gaw Allied Jinghku Hpyen Hpung ni a matu n chye tsun hpa masa byin nga ai. Myen mungdan a lamu ga man gaw nam maling htat nna tsaw ai bum shagawng hpring ai majaw shang htim gasat na matu yak dik ai dingbai dingna numdaw numdan byin nga ai. Alak mi ra ahkyak ai gaw Miwa mung Kunming mare de Allied Jinghku Hpyen Hpung ni a matu jarik htawk ai lam hpaw gaw gap nna zing da lu na lam rai nga ai. Du Kaba Gen. Joseph Stilwell hpe ndai lit gun hpai na matu shatsam ma ai rai nna, hpang daw de George Marshall gaw hpyen man up ai du kaba ni hpe jaw ai magam lit ni hta yak dik bungli langai mi re ai nga nna tsun ai. Ndai magam bunghli a daw chyen mi hku nna, Capt. Carl Eifler gaw Myen mungdan na Japan hpyendap ni hpe gasat na matu Amerikan hpyendap ni hpe matsun dat sai. Captain Eifler gaw masha amyu ga hpaji hte tsi mawan hpaji kung kyang ai masha ni kaw nna nbungli gau chye ai hte bom laknak hpaji kung kyang ai ni hpaji ninghkrin baw hpan amyu hkum sumhpa lawm ai ni hpe kahkyin gumhpawn nna du uhpung langai mi hpe hpaw ninghtan dat sai. 1942 ning April shata 14 ya shani kaw nna, Detachment 101(one-O-one) hpyendap gasat gala lam hpe tara shang galaw hpang wa yang, Yangon mare Daju hpe Japan hkawhkam a hpyendap ni zing la na masing jahkrat da ai aten a shawng e laban bat 3 naw ra yang, dai mare kaba hpe lu zing la kau nna dai mungdan hpe bai lu gasat la sai.
Ndai magam lit a daw chyen mi hku nna, Gen. Stilwell gaw Detachment 101(0ne-O-one) hpyendap hpe Myen mung kata na htat la ai nam maling kaw chye jahtuk jahkrak shaman nna awngdang na lam sharin la shangun mayu nga ai. Shi a hpyendap ni hpe shing re ai lamu ga man hta hpyen ni hpe laklai shai ai zai ladat jai lang let gasat nhtawm Jinghpaw mungdaw na Myitkyina nbungli dabang zawn re ai ahkyak lareng shara ni hpe magra zing tawn ai hpyen ni a n-gun hpe shayawm kau mayu nga ai. Amerikan hpyendap a laksan gasat gala lam ni hte seng ai labau ninghkrin Dr. C. H. Briscoe gaw, Detachment 101(one-O-one) hpyen hpung a majan gasat awngdang ai lam hta Myen mungdan na Kachin Rangers (Jingpaw Rangers) Unit kaw lawm ai hpyenla ni a karum madi shadaw lai wa ai lam ni hte shanhte a kai:chyan" shiga mahkawng shinggyin ya ai lam, nbungli gawt ai ni hpe hkye la ai lam, hkan jahten sharun ai bungli ni a majaw awngdang ai hpe madi madun da nga ai. 1945 ning Nlum ta hta gaw Detachment 101(one-O-one) hpyendap ni gasat awngdang ai majaw Jinghpaw dap ni hpe hpyenla 10,000 du hkra maden jat lu sai.
Kachin Rangers Jinghpaw dap gaw, tang du nna laklai shai ai hpyen zai ladat hte gasat ai hta mying kaja pru ai majaw nkau mi gaw Army Special Forces Green Berets (Laksak gupchyawp tsit hpyen hpung) hta pyi shalawm la ai hkrum ma ai. Detachment 101(one-O-one) malawm James R. Ward tsun ai hte maren nga yang, Kachin Rangers Jinghpaw hpyendap ni gaw majan gasat ai aten kadun 2-3 ning laman e sha No. 10 Amerikan Nbungli dap hpe shingte masat ginra 75% madun ya lu nna, Kachin Wireless jak magam gun hpyenla marai 164 mung General Stilwell a dingdung daw hpyen man hta kai:chyan" shiga 85% shalai ya lu masai. Dai hta n-ga, ndai Jinghpaw hpyenla ni gaw Japan hpyen laknak hte lusha jarit ton 15,000 hpe jahten kau nna, Japan hpyenla marai 15,000 jan hpe sat kau ai gaw sat kau, chyahkrung lu rim la ai gaw rim la di lu masai. Sumtang hte maren nga yang, dai Jinghpaw hpyen hpung gaw majan ten hta Jinghku Hpyendap nbungli hpyenla marai 425 a asak hpe mung hkye la lai wa masai.
Chyahtum chyalai hku nna Myen mungdan hpe Japan ni tat sum kau ai hpang, Detachment 101(one-O-one) hpyendap gaw, hpang de Amerikan Gumsan Magam byin wa ai dai ten na Amerikan hpyendap up daju Du Kaba Dwight D. Eisenhower hku na Presidential Distinguished Unit Citation (Gumsan Magam a magaru grang shagrau masat) hte shagrau sha-a lai wa sai.
Lai wa sai shaning 60 ten hta Jinghpaw Wunpawng sha ni a shakut shaja ai lam gaw Myen mungdan hpe Jinghku Hpyen Hpung ni gasat dang la na matu karum lai wa sai. Ya ten hta, Jinghpaw Wunpawng sha ni gaw Myen mungdan kata na kaga amyu bawsang ni hpe zawn Myen mungdan hta awmdawm shanglawt ahkaw ahkang hte Demokresi masa lam htingram jahkrum na lam ngu ai arawng lu hpa mai kaja ai magam bungli a matu jinghku ni ngu nna anhte hkap la masat na hkam la ging nga ai. Anhte hku nna gaw awmdawm shanglawt a matu shanhte a nden marai hpring ai hte magrau grang ap nawng daw jau lai wa sai lam ni hpe lai wa sai shaning 60 shaloi na hte Maren ya mung masat shagrau ya nga ga ai.
Matsing: Ndai laika ngau ningpawt inglik hpe jinghpaw ga hku na, KNG Shiga Dap htap htuk ai hku gale tawn ai.


text:
时间:2018-01-12 09:53:39 来源:德宏团结报
Yinkyang ginwang a Sinpro dingdung maga Jinghpo Wunpong Amyusha shanu nga ai Lahkum mare e, Nu num ni marai 10 htunghkinghkring rida maka jong hpo ninghtan da masai.
2017 ning shata 12 nhtoi 27 ya shani, jahpot manap e Lahkum mare a sinpro bum de nna manap jan mani sai sai rai mai pru wa ra ai, raitim hkying 9 jan hta go ginhtong marang loi ya ya ngu bai htu ya ra ai. Rai yang hkying 11 ko nna go ninghkong ja jan mung grai nan bai mai tsom wa sai. Shingrai rida maka sumla soi satsom da ai, htap lahkong nta ningnan a shong ko, Wa-gon salang ni htongbau shupsheng wui wui nga htongka ka shapyo, Ruili Namkyinli de nna du sa ai Wunpong tsom shayi ni marit ningtsing mi alu nga ai htunghking mahkon hkon shapyo ma ai, hkontsom shayi mali go htunghking hte hkrak chyanun chyu magyep tsa hku lahsum nna dingshon poi manam hkap tau ma ai. Mare na nu num ni, nta ningnan makau mayan ni hta n rau n htau htunghking lusha ni shadu gachyong, makai matep gadau gada kyin ma ai, Dingla ni pali shit ai shit rai n rau la ma ai. Shani hkying lahkong ram ko nna go htunghking buhpun hking ni mon sumli lang nna nbo nnyeng htunghking shat lit hte hkrak rai htongbau shup sheng di di nga, hpung hte hpung, matut n di yan ginnong sa wa mara ai.
Da da jong nta a chyinghka lam go shachyang maga hpo da nga ai, chyinghka lam hku shang wa yang manam tau dodap ko di, hkra maga shakum ko go mungdan asuya ko nna do masat da ai manu dodan n lu ai htunghking hkringhtong hpaji sharin matut ginlen hkansa tara laika pa hte Mungdo gaba atsang manu dodan n lu htunghking hkringhtong rida maka sharin shara Yinkyang ginwang Lahkum mare ngu ai laika pa noi ton ai. Dai dodap a hkra maga gok go rida maka sa sharin na ni yup na yup ku hte panyep nba ni atsom lajang da nga masai. Ngai shi laika ka sara wa nan mung dai yup gok na chyahpung maga shanang ai yup ku ko 26 ya shana hte 27 ya shana sa yup sai, grai yup pyo ai. Nta ningnnan a hkra maga hku chyahpung maga yin rai yang, pai maga de go sharin ya ai sara hte sharin hkam la na jongma ni a lusha gok rai nna, htunghking jong nta gaba a shingdu chyahpung ang ko nan go ndai marai 10 hpe hpaji jo woi zinlum nga ai sarama gaba Maran Roi sak 72 a nta rai sa.
Ntsa htap de lung wa yang, shakum hku go shanhte ni da lajang satsom da ngut sai ka tok labu, banbo labu, manmo nhko, ka tok laro ni hpe noi mara satsom da ma ai. Da da shara hpe yu dat yang da lang 20 jan mai ton ai shara rai nna, Lahkum mare na htunghking rida maka sarama gaba 10 go moi na htunghking buhpun hking hte hkrak rai dalang shapyan ton nna da da nga ma ai. Sara ma gaba Maran Roi mung n rau n htau hkan yu hkang hkom ai. Shingrai, dusa ai poi manam ni go mani sum sai gabu myiman hte shang yu gabu, san mawan rai, ndai da lang pinra go grai gabu hkinnum ningsam hte nsen hkrai hpring gaprat to nga sai.
Shana de hkying 6 ko mare masha ni htunghking shat gada hte hkrak poi manam ni hpe htunghking lusha hkap hkungga la-ra la nna, dai rida maka sarama gaba marai 10 ko nna mung ndai htunghking jong nta ko tsora shawang myit garum lai wa sai myitsu lauban ni hpe tsora myit madun ai lanang galo ma ai. Shana go dai nu num ni ko nna htunghking ka hkrang ni ka madun dan, Ruili Namgyinli Wunpong shayi marai 6 hpung ni mung htunghking ka hkrang grai grai tsom ai ka dan rai, buga yungui shayi shadang ni madu ra ai mahkon hte htunghking dingshon hpe hkalum mahkon ma ai. Shingrai shana hkying 12 jan hkra htunghking htongka ka nna wu wu di di dingshon poi hpe hkalum la ma ai.
26 ya shana de ngai Lahkum mare du ai hte Mare na sak gaba dik ai Dingla myitsu Lahpai Baknoi Nong asak 89 hte Hpauje La asak 80 jan yan hpe hkrum shaga yu yang chye lu ai, ya nga ai Lahkum mare ndai go moi na bum lahkum a hkauna pa re, 1955 ning ko nna Miwa mung Gungshan tang hte asuya ko nna mare htot na hku tsun shadum jahprang hpaji jo ai majo htot hpang wa ai, 1960 ning ram ko nna go mare ting htot yu wa sai. Moi go htinggo 20 sha re, ya go htinggo 80 jan masha jahpan 300 jan du mat wa sai, moi go htunghking nta hkrak galo rong ai, 2014 ning Yinkyang nnangnon gaba hpang ko nna asuya e nnangnon htang nta woi galo ai ko nna ya na prat dep nta hkrai galo rong mat ma ai.
Ndai Lahkum mare go, Jinghpo Wunpong amyu Zi Maru Lashi Jinghpo hkum ai gahtong re, htunghking hkringhtong rida maka hpe sharong nna mateng daini du nta shagu rida maka su ai. Rai yang ndai lahkong masum ning laman e htunghking da maka grai grai byin ai Dinggai ni agajong agaja n nga mat wa, machyi mako a majo n mai da mat wa, bai ya pra jat wa ai num gasha ni hte nnan la bang ai dinghku num ni htunghking da maka hpe n sharong mat wa ai hpe yu mu gajong masin gahpra nna shanhte ni lo lo lang jom bong dinglun jahkrup wa yang amyu sha ni a manu dodan n lu ai, daini na prat dem jak hte n lu da shapro ai, anhte Wunpong Amyusha ni a rida maka ndai hpe n mai shamat kau na re ngu shanhte ni htunghking rida maka sharin jong hpo na hku jom myit sumru lu ai hte maren, jong nta galo na matu chye ai mano manang ni hkan achyum achyam rai garum hkan hpyi hkom ai hpe Yinkyang ginwang asuya Laili laika hpaji dap(wunhua jan) ni chye ya nna, shanhte ni ta tut wa maram yu yang, ndai Lahkum mare na nu num ni go tinang a htunghking rida maka hpe grai tsora ai, nta shagu nan htunghking rida maka chye ai ni re, ndai gahtong ko Jinghpo Wunpong Amyusha rida maka makop sharin ginlen jong hpo yang hkrak ai hpe mu maram nna seng ang ai rung dap de laika bang nna lajin dat sai. 2016 ning shata 11 hta Htunghking jong ndai hpe asuya ko nna Mungdo gaba atsang manu do dan n lu ai rida maka hpaji makop sharin ginlen shara masat ya sai hte mare, htunghking rida maka sharin jong nta galo na gumhpro sen lahkong mung garum ya sai, shingrai 2017 ning htum wa maga da dajong nta ndai atsom lu galo ngut nna 2017 ning htum wa maga shata 12 nhtoi 27 ya shani, 2018 ning hpe hkap tau ai hku nna htunghking rida maka sharin jong dingshon poi hpe wu wu di di lu galo la sai re.
Ya ndai sarama marai 10 go htunghking rida maka amyu myu grai chye da shapro nna, shanhte ni lo malong go htunghking maka da nna kan bau ai, shaning tsomra ning laning mi hta mun gaba lu ai ni hkrai rai nga ma ai, shanhte ni sharin ya lu ai htunghking rida maka ni go nhpye amyu hkrai: Shingnat nhpye, Hkapong nhpye, Zi nhpye, Maru nhpye, Lashi nhpye, Htungpyau nhpye, La-yu shingkyit, Sanleng shingkyit, Baisang shingkyit, Hka hku shingkyit, Zip palong ko shakap ai bo ganzopu, Manmo laro, Zi laro, Ka tok laro; Lshi nhko, Maru nhko, Zi nhko, Rawang nhko, Manmo nhko, Hka hku nhko, hka hku bo bam; Ka yai labu, Hpakang labu, Kashin labu(shingnat labu), Sinli labu, Man mo labu, Lashi labu, Azi labu(banbo), Ka tok labu, Pasam ni rai nna da yak dik ai go Ka tok labu hte pasham ni rai sai, Katok labu langai ko maka 50 jan du nga ai.
Shi sok sara wa Gamo Yin Nam hte hkrum shaga yang shi tsun dan ai. Sharin mat wa ai lam shanhte ko nna ganing di sharin na ngu ai hpe atsom hkyem da ngut jin jin rai sai. Sharin mat wa ai shaloi atsang ningdo 3 hku nna sharin ya mat wa mai ai, Shong ningnan e ningnan hpung ni hpe sharin ya na hpaji go: Da sing sharin, shingnat hta sharin, lasut lalap sharin, da hpang hpang rai madang tso ai ka tok ni sharin mayu ai nga jang go hkaugong maka sharin ya sana, bai nna dai daram yak ai n sharin sana, mayu na maka sha da na hku nga jang go shingnat maka sharin ya kau sana, shingrai ndai hte go sharin la hkam ai ni a masa yu nna shata mi ko nna shata 3 laman ko atsom hkrak lu sharin ya ai. Bai atsang lahkong madang go: Shalo labu, shingnat nhpye, manmo nhko ni da sharin ya na, ndai mung sharin hkam la ai ni a masa yu nna shata mi ko nna shata 3 ko atsom lu sharin ya ai; Bai atsang masum go: Ka tok labu, Zi banbo labu, Zi nhpye ni rai nna, ndai go shata masum mali a lahta de sharin ra ai; Atsang mali go: Pasham hte baisang shingkyit rai sai, ndai pasham hte baisang shingkyit go mayu maya na ni n lang ai re majo, da mung mayu maya na ni n da mai hku re.
2018 ning hta jongma hpung lahkong hte masum sharin ya na hku hkyem nga ma ai. Galang tam yang jongma 20 hkap la na hku lajang nga masai. Bai nna, sahnhte ni go Amyusha ni a htunghking maka rung rai ni hpe mung grai da jahting da ngut chyalu rai nna, gadai ni ra yang, gara wuhpung wuhpong ni ra yang mung mai da lajang ya nga ai, ya shanhte gahtong ni go nta shagu ko nta masha hkum gu dek nan lang ra ai htunghking buhpun ni yong da shajin da ya masai.
Ndai da da sarama marai shi go: Hpakon Roi, Gunmo Yin Nam, Labang Hkon, Lahpai Tong, Marip Kai, Sumlut Roi, Zin-yu Mu Gyong, Zin-yu Mu Ko, Mahko Ko, Sumlut Mu Bung
Hpaji jo sara ni go: Marip Roi, Tsin Yu Weng Bok, Maran Roi, Hpauje Hkon, ni rai nna garum gahtau ai ni goJa No,Maran ma pan ni re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin Francis a Mungga, Aug 6, 2018
Nawku hpung gaw magrau grang marai rawng ai Kanu re
Luke 7:11-17 “…… Dai mare chyinghka de du magang yang, yu mu, si mat sai masha langai mi a moi mang hpe hpai kau sa wa nga ma ai; si ai wa gaw kanu a kasha shingtai rai nga ai; kanu mung gaida rai nga ai; mare masha law law mung dai num hte rau hkan sa nang ma ai. Madu gaw dai numsha hpe mu jang, shi hpe matsan yu dum nna, Hkum hkrap et, shi hpe ngu wu ai……”
Anhte a nji nmu lam ni hpe hkam sha ya lawm na, anhte a nji nmu lam ni hpe shi madu a nji nmu lam shatai la kau na atsam madu yesu hta nga nga ai. Langai sha re ai shi a kasha shing tai si mat ai majaw yawn hkyen hkrum nga ai Nain ngu ai kahtawng na gai da jan hte madu yesu hkrum kadup ai shaloi, matsan yu dum ai myit madu yesu hta byin pru ai. Dai aten dai masa hta dai gai da jan a myit hta kaning nga hkam sha nga na re, ngu ai lam hpe Madu Yesu atsawm sha chye ya nga ai. Ndai gai da jan a mabyin ja chyum mungga hpe hti sum ru nga ga ai aten ndai gai da jan gaw nawku hpung a kum la rai nga ai ngu ai hku nna mu mada mai nga ga ai, hpa majaw nga yang nawku hpung ngu ai hta gai da jan ngu ai masa mu mada mai nga ga ai.
Nawku hpung a hkungran la rai nga ai Madu shakram da ai, dai madu hpe bai mu la na, bai hkrum lu na myit mada let labau hkrun lam hpe nawku hpung hkawm sa nga ai. Dai Madu hte teng sha bai hkrum nna nawku hpung gaw dai Madu a hkungran num teng sha tai na rai nga ai, raitim mung, ya ndai ten hta Madu ndan dawng nga ai majaw nawku hpung gaw shi chyu naw rai nga ai. Dai re majaw nawku hpung hta gai da jan ngu ai kum la masa shi hta nga nga ai. Shi a kashu kasha ni rai nga ai hpung masha ni hpe makawp maga lam galaw ya nga ai magrau grang ai ndai nawku hpung gaw, ntara ai tara agyi wa hpe shi hpang maga tsap nna tsun dara ya hkra shakut nna jahtum e tara dang la ai gai da jan zawn rai nga ai. Anhte a kanu nawku hpung gaw magrau grang ai jan rai nga ai. Hpung masha ni gaw shi a kashu kasha ni rai nga ai ngu ai lam hpe chye nga nna dai shi a kashu kasha ni hpe makawp maga lam galaw ya ra ai, lani mi na nhtoi hta ndai shi a kshu kasha ni shi a hkrungran la rai nga ai madu hte teng sha hkrum zup lu ra ai, ngu ai lam hpe atsawma sha chye nga ai marai rawng ai kanu rai nga ai.
Karai kasang hte tsan hka nga ai lam ni kaw nna bai gayin wa na matu tinang a kashu kasha ni hpe tsun sharin shaga lam ni galaw ya ai gai da jan ni a lam mabyin law law hpe ja chyum mungga hta mu lu mai nga ga ai. Dai ni hta na dan dawng ai gai da jan langai gaw kasha 7 lu ai Maccabe gai da jan rai nga ai. Anhte a kanu nawku hpung mung kashu kasha ni hpe tinang nang a myu sha ga hte sharin shaga lam galaw nga ai. Tara laika ngu ai ga ni sharin ya nna nkaja ai lam ni hpe ding run manga kau ai lam hta hkawm sa nga lu hkra atsawm jaw ya nga ai rai nga ai.
Hkungran la hte bai hkrum zup lu hkra myit mada let, hkan tam nga ai labau hkrun lam hkawm nga ai gai da jan ngu ai masa nawku hpung hta mu mada lu nga ai. Ndai gaw anhte a kanu nawku hpung a mabyin masa nan rai nga ai. Sadi dung ai jan rai nga ai majaw hkrap yawn madai chye ai kanu mung rai nga ai. Yawn hkrap madai ai lam ngu ai nawku hpung hta nnga ai rai yang nawku hpung gaw lama ma ra nga sai masa rai nga ai. Shi a kashu masha ni a matu yawn hkrap madai let akyu hpyi ya nga ai rai nga ai. Nawku hpung gaw tinang a kashu kasha ni hpe bau maka let shawng de sit nawt nga ai, kashu kasha ni hpe n gun atsawm jaw ya ai, kashu kasha ni hte rau hkawm sa lawm ya ai, madu hte hkrum ai shaloi dai madu a lata de ma ni hpe shakram ap jaw dat ya ai, jahtum e shi nawku hpung hkum nan mung shi a hkungran la hte hkrum zup lu na rai nga ai. Ndai gaw anhte a kanu nawku hpung nan rai nga ai.
Yawn hkrap madai nga ai gai da jan hpe madu hkrum ai shaloi hkum hkrap e nga nna madu tsun ai lam gaw nawku hpung hpe tsun ai lam re ngu ai masa ngai mu mada nngai. Hkum hkrap u, ngai nang hte rau rai nga na nngai, dai jahtum hkrungran daw sha poi hta ngai nang hpe teng sha ala nga na nngai, hkum hkrap sanu, ndai asak si mat sai na kasha ya asak bai hkrung nu ai, nga nna nawku hpung hpe Madu tsun nga ai lam rai nga ai.
Ndai gaw madu hte shi a nawku hpung a lapran tsun shaga ai ga ni rai nga ai. Kanu nawku hpung gaw shi a kashu kasha ni rai nga ai nawku hpung masha ni a matu makawp maga ya lam galaw ya ai. Shi a nawku hpung masha ni si hkrum wa ai aten nawku hpung yawn hkrap madai ai, dai zawn nawku hpung hkrap madai ai aten hta, ngai nang hte rau rai nga nngai, na kasha ngai hte rau rai nga ai, nga nna Madu gaw nawku hpung hpe tsun ai. Nain gai da jan a kasha hpe si ai ku kaw nna rawt hkawm na matu Madu tsun ai, dai zawn sha anhte hpe mung rawt hkawm na matu law law lang madu tsun ai. Shut hpyit mara a majaw anhte si ai de du ga ai shaloi hkyam sa jaw ya na matu anhte hpyi lajin ra ga ai. Anhte a mara hpe madu raw dat hkyam sa jaw ya ai ai shaloi madu anhte hpe asak bai jaw ya ai rai nga ai. Anhte a mara raw dat hkyam sa jaw ya ai ngu ai lam gaw, ‘ngai’ mara raw hkap la wa, ‘Madu Yesu’ bai, ‘mara raw ya ai jau’ ndai 3 hte hte sha ngut kre ai de du ai nrai, kanu ngu ai nawku hpung a lata de shi Madu bai ap ya ai shaloi she ngut kre ai de du ai rai nga ai.
NB. 2013 ning Sept 17 ya shani Wa Sarabyin Francis hkaw tsun lai wa ai mungga


text:
时间:2018-01-12 09:45:33 来源:德宏团结报
Yinhpan mare salang rapdo go Mangshi myu Sinshan ginwang do Sinna dingda maga Lunggyang hka hkaro ko rai nga ai, 320 mungdan modo lam hte deng 7 tsan gang, Jahpang ko nna Nshon du ai modo lam hte deng 2.2 tsan gang rai nna, lam grai manu nga ai, Yinhpan mare salang rapdo hta masha 2636 nga shanu nga ma ai, madung go Jinghpo amyu sha ni re. Mangshi ga na nambat langai lang manau poi go shara ndai ko galo hpang ai re. Maling mala gata ko de nga ai Jinghpo gahtong go masha ni hpe mana maka yu mangoi shangun lu nga ai. Jahta shaga ra la ai Jinghpo shayi num ni go mani sumrai rai let...Yinhpan mare salang rapdo ko sa du nna, Jinghpo shayi num ni a nga sat nga sa lam hpe madu nan sa hkam sha yu ga.


text:
RVA Jinghpaw Nsen Shapoi Dap
Radio Veritas Asia nsen shapoi dap kaw nna myu sha ga law law the nsen shapoi nga ai hta RVA Jinghpaw Nsen Shapoi Dap gaw Myanmar mung dan Jing hpaw mung daw hta shanu nga ai wun pawng sha ni hpang de madung da nna shapoi ya nga ai nsen shapoi dap rai nga ai. Wun pawng sha ni gaw madung hku nna Myanmar mung dan Jinghpaw mung daw hta shanu nga ai myu baw sang ni rai ma ai rai tim, Mi wa gun san mung dan, Thai, India hte kaga mung kan mung dan shara shagu hkan mung chyam bra nga pra nga ma ai.
Myanmar mung dan gaw Buddha makam masham hpe hkap la hkam sham ai ni malawng maga shanu nga ai mung dan rai nga ai majaw Karai Kasang a mungga hpe hkap na la na matu yak la nga ai. Sasana majen je ai jau ma ma ni aloi sha ndu lu ai tsaw tsan ai bum ga hkan shanu nga ai myu sha ni hku nna Karai Kasang a mungga hpe na la lu na matu grau nna pyi yak la nga ai. Karai Kasang a mungga hpe hkap la mayu ai ni law law nga nga ma ai rai tim buga hta magam gun ai jau ma ma magam gun ni nlaw ai majaw mung hkawm wa hkawm sa yak hkak ai the prat dep matut mahkai arung arai ni nnga ai a majaw mung Karai Karai Kasang a mungga hpe tang du hkra hkaw tsun shachyam shabra ai lam ni n galaw lu ai rai nga ai.
Ndai zawn re ai masa hta RVA Jinghaw Nsen Shapoi dap kaw nna wun pawng sha ni hpang de Karai Kasang a teng man mungga hpe lani mi hta lahkawng lang shapoi ya nga ai rai nga ai. “Radio nsen shapoi dap ni law law nga ai hta na, Myu sha ni hpe makam masham sharin ya ai, shing gyim tsawm htap nga sat nga sa lam ni hpe sharin ya ai, rawt jat bawng ring galu kaba wa hkra garum ya nga ai gaw ndai RVA Jinghpaw Nsen Shapoi Dap chyu sha re” nga nna lai wa sai 2001 ning Myitkyina mare hta galaw lai wa ai RVA shiga madat ai ni the hkrum zup hpawng hta Wasaradaw Pawlu Zing Htung Grawng tsun lai wa yu ai.
RVA Jinghpaw Nsen Shapoi Dap kaw nna shani shagu Myanmar mung gin dai ahkying jahpawt hkying 6 kaw nna 6:30 shana maga de hkying 7 kaw nna 7: 30 lani mi hta lahkawng lang nsen shapoi nga ga ai rai nga ai. Jahpawt daw shapoi ya nga ai meter band gaw 31 MHZ 9.545 hta rai nna shana maga na gaw meter band 19 MHZ 15.225 hta rai nga ai.
Labau (History)
RVA nsen shapoi dap hta jinghpaw ga hta nsen shapoi lu na matu shakut lajang ya lai wa ai gaw Columban jau Wa Jau Murphy rai nga ai. Wa Jau Murphy gaw Myanmar mung dan, Jinghpaw mung daw, Manmaw mare hta 8 ning nga nna sasana galaw lai yu ai jau rai nga ai. Ndai zawn rai jinghpaw mung daw hta 8 ning sasana magam gun hpai ngut ai hpang Wa Jau Murphy gaw Vatican TV ngu ai hkrang mu sen na hta Vatican radio lamang ni a lit hkam jau hku nna lit jaw hkrum lai wa ai. Ndai gaw RVA jinghpaw nsen shapoi dap byin tai wa na lam a npawt nan rai nga ai. Jinghpaw mung daw hta shanu nga ai wun pawng sha ni hte Wa Jau Murphy a lapran myit dun tsawra hkat ai Wa Jau Murphy a tsawra myit kaba gaw Radio Veritas Asia nsen shapoi dap hta Jinghpaw ga the nsen shapoi lu na lam hpe byin pru shangun lai wa sai rai nga ai.
Myu sha ga the kabu gara ai shiga shapoi lu na Wa Jau Murphy a yaw shada myit mada ai lam hpe dai shaloi na Myitkyina ginwang up saradaw rai nga ai Wa saradaw John How the bawng ban lai wa ai. Wa Jau Murphy the Wa saradaw John How yan myit hkrum lai wa ai the rau ndai nsen shapoi na masing hpe Myanmar mung dan na saradaw ni a madi shadaw ai lam hpe lu la na matu Wa Jau Murphy, Wa saradaw How the Wa saradaw Pawlu Zing Htung Grawng ni shakut lai wa ma ai. Myanmar mung dan saradaw ni a madi shadaw ai hpe lu la ai the rau myu sha ga the nsen shapoi lu na tang shawn ai laika hpe dai shaloi na Philippines mung dan Kawhtawlik nawku hpung a ning baw rai nga ai Cardinal Sin hpang de shaloi dat ai. Tang shawn laika hpe Cardinal sin hkap la myit hkrum ya lai wa ai the rau Myanmar mung dan hte thing bu mung dan ni rai nga ai Miwa gum san mung dan, India hte Thai mung dan ni de nsen shapoi hpang wa sai rai nga ai. Ndai labau shang nhtoi gaw 1982 ning August shata 20 ya shani rai nga ai.


text:
NZ Mung dan a dingda zinglawng (south Island) maga na Christchurch mare kaba hta dai hpawt 4:30 am aten hta 7.1 magnitude ja ai nnang nawn langai nawn mat wa ai, dum nta nkau hte lam ni hten mat ai rai nna yaten du hkra masha 2 hkala nba hkrum ai hta lai na laga si ai lam nnga ai lam shiga dap ni hpe lakap let chye lu ai.
Ndai south island hte ya nnang nawn ai sha hta e anhte J.W sha ni rai n-nga shi ga ai J.W ni malawng gaw north island de nga ai hku re.
စကၤာပူကေန ကရာေတးေရႊတံဆိပ္ယူၿပီးျပန္လာတဲ့ Kachin
5 weeks ago


text:
Jinghpaw mung shiga..
* Jinghpaw mung kaw ya ten gumhpraw amount law law hte chyai ai business ni yawng hkring taw nga ai. Amount law law hte transaction galaw ai lam ni n nga taw ai. Gumhpraw n chyai taw ai(sluggish economy in Kachin State)
* Myitkyina BEHS 1 hte BEHS 3 lapran na Clock Tower makau kaw Miwa ဘံုေက်ာင္း kaba law ai nga taw sai. Dai ဘံုေက်ာင္း gap shara hpe moi shawng de dut jaw kau ai gaw Jinghpaw ni re.
* Mogaung myu gaw moi de lungseng a majaw business grai byin tim, ya gaw hkraw hkraw rai mat sai.
* Mogaung, Nam ti, Mognyin hkan na Miwa ni gaw Myitkyina de htawt shang wa sai.
* Jinghpaw mung na myu kasha hkan na loi li lu su, chye chyang ai ni gaw Myitkyina de htawt shang wa ai majaw, Myitkyina kaw Jinghpaw, Myen, Miwa, Gala, Rakhine masha hpan hkum hkra population growth nga taw ai.
* Mye Myint Nbungli pa sa lam na Malizup Hospital hpe shap mayu ai masha nga yang, shap ya na lam chye lu ai
* Moi gaw Myitkyina a 'myu hka-ang' gaw 'Myu Ma' rai tim, ya gaw Myu Ma kaw shara chyat wa sai majaw, 'Myu' gaw 'Myu Thit' maga de 'expand' wa sai lam chye lu ai
* Jinghpaw mung kaw သာ မန္ (yu maya)Jinghpaw ni tam lu tam sha grai yak mat sai lam chye lu ai
* Shanglawt hte Myen hpyendap ni NCA n htu byin ai reason kaba gaw, NCA htu ngut yang, joint monitoring hpe gara hku galaw na? ngu ai hpe Myen hpyendap ni n hkraw ai majaw hkring mat ai lam chye lu. Shanglawt ni gaw, sen htu ngut yang Myen hpyendap ni ညစ္ပတ္ na hpe tsang ai majaw, kam ging ai mungdan kaba langai ngai hpe lapran kaw sakse shatai ga, joint monitoring hpe lit la shangun ga' ngu ai hpe Myen hpyendap ni n hkraw ai majaw re lam chye lu.
* Myitkyina kaw ti nang a n'ta shawng, makau hkan mawdaw, sengke ni nau hkawm wa ai majaw, nsa sa lam hkan dingbai dingna jaw ai baw ana ah hkya ni law wa ai lam chye lu
* Hpakant kaw Miwa ni nau up wa ai majaw, Myen ni pyi myit ru taw ai lam chye lu
* Jinghpaw mung kaw Jinghpaw lungseng lau ban ni gau gau 'n nga wa na masa ni' nga ai lam chye lu
* Ya hte Hpa Kant lam maga byin ai manghkang a majaw, without mawdaw ni hpe shara shaku rim wa na lam ni nga
* Hpa Kant maga na mabyin hta, 'ga ngwi ga pyaw hte mai shangut kau na hpe, ga shaga n pyaw ai majaw, manghkang grau kaba mat ai lam' chye lu
Dai na na shiga n dai kaw htum sai.


text:
10.9.2008
Dam lada la ai saboi kaw na ndai zawn laika gayet ai.
9
. Nov, 2008 Laban shana maga de ngai hku nna Sara kaba Rev. Maran Ja Gun hpe phone shaga nhtawm shi ka da ai laika ni hpe Blog kaw mara na matu ahkang hpyi ai. Dai shaloi Sara kaba gaw ahkang jaw ai. Kabu gara hte ya matut galaw nga ai lam nkau mi tsun dan ai. Dai ni hpe gaw sara kaba a ahkang lu jang bai ka na re.
Dai hte maren, Sara Maran Brang Di hpe matut yu tim, shi a miwa phone gaw service a shinggan de du taw ai majaw ya hpang de bai matut na re.
Sara kaba Maran Ja Gun ka da ai laika hpe lani mi kachyi kachyi blog kaw mara mat na re. Yawng ngut hkra kalang ta laika gayet na aten n lu ai majaw re. Jinghpaw laika grai galu galang ka yang mung kadai bai n kam hti na tsang ai majaw re. Ndai laika ni gaw dip shapraw ngut sai re.
Labau hpe gaw chye ra nga ai. Dai majaw ndai laika hpe hti hkrup ai mungkan ting na Jinghpaw ni langai sha nga yang pyi ngai nbwisam myit dik sai. Shana yuptung hkan she bai gayet ai re majaw, dangdi ai made gaw laika si ni n shut hkra shakut da ai.
Wunpawng Sawk Dinglik Lik-Laika
Kachin Research Journal
Feb, 2008 hta No. 1 lang ngu na hpe dip shapraw sai. Dai laika buk kaw na bai gayet nhtawm blog kaw azing ayang mara mat wa na re.
Wunpawng sha ni a nga pra sa wa ai ginru ginsa lam ningmu ningnan
By
Maran Ja Gun
(M.A Linguistics, Payap University)
Jinghpaw Wunpawng Ginru Ginsa Labau Dap Ka Shalat Hpung
(An Ethnography of Kachin People)
Lahta na lam hte seng nna Wunpawng sha ni a ginru ginsa sawk sagawn na matu 2006 ning April 24-26 du hkra shawng na lang Rui Li mare e zuphpawng galaw lai wa saga ai. Dai zuphpawng hta du dung shanglawm ai Salang ni gaw
1. Dukaba Manam Tawng
2. Duwa Gauri Gam
3. Duwa Hpaujung Naw (Ruili)
4. Duwa Jangmaw La Ja (Ruili)
5. Sara kaba Maran Ja Gun
6. Sara Maran Brang Di (Manmaw)
7. Slg. Hpauwung Tang Gun
8. Slg. Kaba Labang Doi Pyi Sa (D.G.A (KIO) Laiza)
9. Slg. Labang Gam (Ruili)
10. Slg. Hpauyam La Awn (Ruili)
11. Slg. Lahpai Hting Nan (Ruili)
12. Slg. Lahpai Gam (Ruili)
13. Slg. Dumhpau Tang Gun (Janghkawng)
14. Slg. Gawlu Gam Hpang (Maija Yang)
15. Slg. Nhkum Naw Tawng (Loije)
16. Slg. Dingga Tang (Mangshi)
17. Sarama Maji Bawk (Mangshi)
18. Sarama Hpaudaw Bawk Tawng (Mangshi)
19. Slg. Lashi Naw Tawng (Sam Mung EEDY)
20. Slg. Labang Naw Lwi (Manwing)
21. Slg. Lazing Htoi (Manwing)
22. Slg. Lahpai Gam (Nawng Tau)
23. Dr. Maran La Raw (USA)
24. Dr. Nhkum Ja Mun (USA)
25. Slg. Nsang Tu Awng (Myitkyina) ni rai ma ai.
Yaw shada ai lam
Ndai zuphpawng a yaw shada ai lam gaw:
1. Mungkan e Wunpawng sha ni Amyu kaba langai mi hku nna tsap nga lu na matu
2. Dumsa Jaiwa ga ni n-gup labau hku nna hkai ai maumwi hpe mahta na
3. Majoi shingra ga a lahta daw na lam sagawn let ngangkang ai amyu sha ni a labau byin tai hkra sawk ka shalat mat wa na lam ni rai nga ai.
4. Bai nna Jinghpaw mung de na sawk sagawn ka tawn ai lam ni shara hte shara n bung pre ai ni hpe jawm jahkrup nna ka na.
5. Dai hta n-ga Dukaba Manam Tawng (Htoi Man); Jaiwa sara kaba wa a sawk sagawn ai Ching Hai, Sichuan, Gansu, Shaangxi hkan du hkawm ai lam ni hpe mung mahta nna ka na lam ni rai nga ai.
6. Labau (History) hpaji, Shinggyim ngasat ngasa hpaji (Anthropology), Ga shaga hpaji (Linguistics) ni hta mung yu dingdaw nna ka mat wa na.
7. Lahta na yaw shada ai lam ni byin pru wa na matu Ruili Htunghking Hpung ni hte Wunpawng Sutdu ni di-dun woi hpang ai hta anhte kaga ni mung shanglawm hkrang shapraw sa wa na ngu nna 2006 ning April shata 24-27 du hkra bawngban ai aten hta myit hkrum shagrin da saga ai.
Ndai zuphpawng a hpang e 2007 ning May shata 15 ya kaw nna kaja wa Labau sawk sagawn na matu npawt sharawt sa wa saga ai. Ndai hkrunlam hta shanglawm ai ni gaw ...
1. Dukaba Manam Tawng (Mangshi)
2. Sara Maran Ja Gun (Myitkyina)
3. Salang Nhkum Naw Tawng (Loi Je)
4. Salang Lashi Tu Ja (Mu Je)
5. Salang Labang Gam (Ruili)
6. Salang Dawshi Gan Maw (Ruili)
7. Sara Tangbau Dau Gyung (Janghkawng)
8. Sara Maran Brang Di (Laiza) hte gaw Pajero mawdaw lahkawng hpe Dukaba Manam Tawng, shi a rung hku nna lajang nhtawm mawdaw la lahkawng hte rai yang yawng marai 10 hkawm saga ai.
Bai matut na...


text:
Pa layang na Myen ni mung myu hkum sumhpa roi rip katut ai hpe n dang hkam sharang sai majaw garu wa nga masai. Maw lanyet ai hpaji hte shalen la katut ai hpe dum hprang wa ai ABSDF ni mung grai ga-un nga masai hte maren gap hkat jahkring tawn sai uhpung nkau mung bai gasat hpang wa magang sai. Thein Sein gaw mungdan simsa sai nga nna ndau nga ai ten hta asuya shangwang kaw mung, hpyen dap shangwang kaw mung marung marang byin nga ai hta n-ga, asuya hte hpyendap lapran kaw mung shada matsun jaw ai hpe madat mara ai lam n nga sai lam maigan kaw nna jawm mu wa nga masai. Sinpraw de machyu mayu ai ni hte sinna de machyu mayu ai ni a lapran kaw mung zang ayai wa nga masai. Laklai ai shiga langai pru wa ai gaw, sumtsan mungdan kaba langai gaw KIO hte Myen asuya she myit hkrum ai rai yang lapran kaw shang tsap nna aten galu sanglang nlu ai manghkang hpe shanhte a mungdan kaw saw shaga la nna woi hparan ya mayu ai lam shiga na dat ai. La ma KIO myit hkrum ya timung Myen asuya gaw tsep kawp myit hkrum ya na n rai nga ai. Shing rai dai mungdan kaba rai jang, baw ja ai ni gaw KIO nrai. Nanhte she rai madai nga nna Myen asuya hpe ahkre wa na mara ai. Aga, ngai jahta ai grai law wa sai. Salang nan na wa ai shiga mung naw jahta dan yu marit le.
LAGANG:- Kade nna ai laman asuya nlawm ai sha, mungdan ting na uhpung amyu myu lawm ai zuphpawng kaba hpe UNFC kaw nna woi awn nhtawm galaw na ma ai da. Asuya hpe ninghkap ai n-gun grau kaba wa na masa nga ai. Kaga maga de rai jang Myen asuya gaw Ma Kaw jan hpe ahkaw ahkang grau kaba ai arawng aya ni jat jaw wa magang sai da. Ndai zawn re ai ten kaw Yungwi shadang Dau Lum gaw Myen balik ni hte pawng nna Wunpawng Myusha ni hpe hkan zingri nna gumhpraw nyap sha hkawm nga ai da. Ndai zawn re ai mabyin masa ni a ntsa e Salang Prangtai gaw gara hku lachyum hta ai kun, ngu ai hpe naw sang lang dan rit.
PRANGTAI:- Satan gaw Wunpawng Myusha ni hpe shamyit kau dan ai hte Myenmung ting na masha ni yawng a shagri hpe abrep mani kau ya lu na sai nga nna shadik shatup sa wa nga ai hpe Yehowa n ra sharawng ai rai nna, Rohingya manghkang hpe shalat ya dat sai. Satan gaw prat chyanat hta Rohingya ni hpe dang sha wa yu sai hte maren, ndai lang gaw amani rai shakre kau na ten du sai nga nna myit la na nu ai. Raitimung, Rohingya ni gaw lai wa sai ten ni hta mahkawng wa ai mara ni a ntsa matai htang ai hku nna satan hpe dam ari jaw na aten du sai. Ndai gaw mau hpa langai rai sai. Matut nna Yehowa gaw mau hpa amyu myu naw madun na re ngu kam let kyu hpyi nga ga.
Kaja sha nga yang sumtsan mungdan langai gaw KIO hte Myen lapran kaw simsa lam bawngban na matu janghtung tai ya mayu ai lam tsun shapraw wa sai. Dai hpe ahkyak shatai la ai rai yang rawt malan hpung ni a matu laknak kaba byin wa mai na re. Masha ni a shawng lam gara hku galai shai wa na lam maram ai hta shanhte a hkam la ai akyang hpe npawt nhpang tawn nna maram ai gaw pru wa na mahtai hpe tau mu lu ai lam rai nga ai. Shing re ai masa hta hkan nna dai ni na ten hta Myen a akyang gaw mai kaja ai de galai shai wa sai she rai yang, Ma Kaw jan hpe arawng aya shagrau sha-a ai a mahtai gaw mungdan ngwi pyaw simsa ai de galai shai wa na re. Raitimung, Anorahta prat kaw nna dai ni du hkra makawp maga wa ai Myen a akyang gaw dai ni na ten hta mung galai shai ai lam rai n nga ai rai yang gaw, Ma Kaw jan hpe aten langai hta arawng aya jaw let asung gan jashawn la nhtawm, "Rai Sai" ngu ai hte Ma Kaw a shawng lam gaw kalang ta grit nem ai maga de galai shai wa na re.
Yungwi Dau Lum hpe mara shagun na malai, grai she na matsan dum sai wa re. Wunpawng Myusha shada zang ayai hkat wa na matu satan wa a gat lawk tam nga ai kaw asung jashawn katut kau nu ai. Shi a asak lawt lu na matu gaw satan wa shangun ai hte maren hkan galaw ra mat nu ai. Shi hkan jahkrit la lu ai gumhpraw gaw shi a matu pyek mi pyi n lawm na re. Satan ni a sumbu kaw she ashang mat na sai. Anhte Wunpawng Myusha ni shada chye na myit tau ya hkat ai lam n nga ai rai yang, shi a shawng lam gaw myit mada shara n nga sai.
Mungdan kaba langai myit la ai hta satan gaw shi a lata na hka re nga nna hkam la ai lam nga wa na sai. Raitimung dai ni na ten hta dai mungdan gaw satan a lata na hka de gale wa sai. Dai majaw sum mat ai sali wunli hpe bai htang la lu na matu gaw satan wa shangun ai hte maren satan wa gasat nga ai majan dang la lu na matu jawm jahkrit shama ai lit hpe hkan shadik shatup ra ai madang de du mat ai rai na sai ngu nna maram mai nga ai. Dai ni na majan gaw Myenmung kaw hpang jahtum hkru ai sharaw wan rai nna ngwi pyaw simsa lam lu wa na matu ginchyum dat ai majan rai sai. Asak ap nawng mat wa ai share shagan ni yawng gaw Yehowa sharawng awng ai sumsing lamu mungdan kaw htani htana agrin nga lu mu ga.
Tengman ai lam tsun ai, ngu ai gaw, htingbu htingbyen nkau a matu kabu ai ni nga ai zawn, na pawt na ga-un ai ni mung nga chye ai. Raitim ndai zawn re dinglik maram ai lam gaw ngai tsun mayu la nna tsun ai gaw n rai na re. Salang LAGANG hpyi shawn ai marang e, loi li tsun shapraw dat ai she rai na sai. Madat n manu dum ai hpu shawng hpu ba ni a matu ngai hku nna dinglik maram ai ga si ga ngau a ntsa mara raw ya na hpe tau nna hpyi nem dat nngai law.
Puk Dun
17/8/2012


text:
时间:2018-01-02 16:59:48 来源:德宏团结报
Marit sama shawai nga ai Hkon Tsom shayi. (Datbung dem ai: Alat Gun Ong)
(Shata 12 nhtoi 27 ya na do)
Tauba nsen de hkum sa
Na-hkun matsun nna laimat wa u
Wan shi mong ai mu jang
Myidi chyi di laimat hprang
Ningtuk ni nang hpe hkui nga
Nang sari sadang sadi nan dung ra
Shanhte nang hpe gyem nga ai
Sadi maja zet let nga ra sai nang hpam ni nang hpe asoi
Jan shingkang kata e nang makoi
Ningsu nat nang hpe hkan madoi
Makoi n mai ubadi tara hte soi
Ko chyang ni nang hpe shalen nga
Sadi hkam sari sadang madun ra
Bok hpro ni nang hpe mahtan nga
Mahtan kumhpa gabai kau ra
Lachyit shayi nang hpe hkan ten nga
Gayin ahpre di kau da ra
Hkyen tong ningtuk nang ko du
Ahtong gabai kau u lu
Bo gumwat jan nang hpe nyem
Ninghkapb chyinghka lau dinghkren
Ako htoi roi not rai wa nang dung ai lahkum hkum yen ya
Ningtuk ni go ningsu shayi
Nang shanhte hte hkum shaga manyi
Shanhte galang gyi ana lu
Aizi ana shanagai ganu
Ningsu malut n mai lu ya
Dai ko manon masham bang ton da
Molam ni jo ai chyaru hkum lu
Hkungga la-ra hkum shadu
Sanseng chyoi pra ai hte nga
Hpaji janmau lu gup hkra
Ndai zon sadi shakut sa wa
Shaloi ngai ningnu myit dik sai!
(Ngut sai)


text:
Saturday, September 3, 2011
Simsa Kasa Volume 1. Issue 1. hpe download galaw na hti mai sai.
2011 ning September shata 3 ya
Nu Wa Hpu Nau ni yawng hpang de,
Majan a majaw hprawng yen nga ai
Hpyen-yen ni a Nsen,
Hpyen-yen ni a satlawat,
Hpyen-yen ni hpe lakawn lanawn ai lam ni hpe
Buga shara shagu kaw nga ai nu wa hpu nau ni yawng chye lu hkra, Hpyen-yen Lakawn Lanawn Jinghkri (Relief Action Network for IDP and Refugee) kaw nna shilaika langai hpe Karai Kasang a chyeju hte shapraw lu sai lam ndau shana dat ga ai. Shata mi hta lahkawng lang shapraw sa wa na re.
Simsa Kasa Volume 1. Issue 1. hpe dip nna download galaw la mai sai.
Ndai link kaw sa nna mung download mai galaw ai re.https://www.opendrive.com/files?43687479_AHkmH
Shilaika hta hpyen-yen hte lakawn lanawn shiga (snr.) shinggyim nauna hte seng ai shiga (humanitarian news) ni hpe madung dat sa wa na re.
Shiga, sumroi, sumrai, hkrangpan, ga shagawp, mani hpa hte shagun laika ni ka nna RANIR Coordinating Office de shagun ya mai ai. Matut manoi lajang shapraw sa wa lu na matu madi shadaw garum na ni hpe mung hkaptau la ga ai.
Karai Kasang a chyeju hte wunli wungau tut anga nga u ga law.
Hpyen-yen Lakawn Lanawn Jinghkri
Relief Action Network for IDP and Refugee (RANIR)
Email 1: RANIR-shiga@kachinrelief.org
Email 2: RANIR-docmedia@kachnrelief.org
Labels: Ndau, Simsa Kasa
Subscribe to: Post Comments (Atom)


text:
Monday, June 24, 2013
Laiza Muklum Hta Ka-ni Nang Hpam Pat Jasan Lam Hpe Bawngban
(Kachinnet)
KIO Ginjaw Ka-ni Nang Hpam Pat Jasan Komiti (Drug Eradication Committee, KIO) kaw na woi awn let 2013 June (24) ya jahpawt hkying (8:00)am aten Laiza Muklum, Munglai Hotel, Zuphpawng Gawk hta “Mungkan Ka-ni Nang Hpam Ninghkap Masat Ninghtoi Ramma Bawngban Hpawng” ngu ai ga baw hte zuphpawng hpaw hpawng galaw ai lam chye lu ai.
Wunpawng Mungdan Shanglawt Asuya, Shiga Magam Dap Ningtau Lithkam Du Kaba Nhpang Naw Bu kaw nna zuphpawng hpa-awn lit la let, Wa Jau Nbwi Naw kaw na hpawng ap kyu hpyi ya ai hpang saw shaga tawn ai dat kasa ni hpe shachyen ya ai lam hpe galaw ai.
Ginjaw Ka-ni Nang Hpam Pat Jasan Komiti a Ningtau Ningbaw Du Kaba Zawng Buk Htan kaw na hpawng a yaw shada ai lam hte mungga jaw ai hta, (1)pat jasan bungli hpe grau dam lada ai hku galaw lu na matu, (2) pat jasan bungli galaw ai ni yawng a ningmu kahkyin la lu na matu, (3) pat jasan bungli hpe K.I.O wuhpung ginra hte Myu mare buga de galaw nga ai ni shada ta gindun let galaw sa wa lu na matu yaw shada ai re lam, sumtsan buga ni kaw nna Laiza du hkra hkrun lam yak hkak jam jau ai lam nga ai raitim du hkra sa du bawngban lawm ai hpe kabu chyeju dum ai lam hte Ka-ni nang hpam hpe atsai sha pat jasan kau lu na matu masha gu dek gasat shamyit lawm ra ai lam shatsam mungga jaw ai lam hpe chye lu ai.
Zuphpawng hpa awn kaw nna ra mara ndau shana ai hta, bawngban hpawng hta ningmu kahkyin la lu na matu n dut n dang wang lu wang lang tang madun bawngban jahkrup mai ai lam, Mungkan Ka-ni Nang Hpam Ninghkap Masat Ninghtoi hpe madi shadaw let Mung Shawa Dap Shawa yawng shanglawm ai ‘Mungkan Ka-ni Nang Hpam Ninghkap Masat Ninghtoi’ hpawng lamang hpe June (26) ya jahpawt hkying (8:00)am aten Laiza Muklum, Rawt Ninghkawng Gawknu hta galaw sa wa na re lam hpe tsun shana dan ai lam hpe chye lu ai.
Hpawng hta du sa ai ramma ni kaw nna mahkrum madup hte ningmu ni hpe tang madun ai lam, bawngban ai lam ni hpe galaw ai rai nna, hpawt ni mung bawngban lam hpe matut galaw sa wa na re lam chye lu ai.
Zuphpawng hta makam masham buga hpung shagu na ramma dat kasa ni, K.I.O Magam Dap hte Makan Dap de na Du Salang hte magam gun ramma ni, kaga laksan saw shaga da ai NGO uhpung ni, Ginwang Ginjaw shagu na Ka-ni nang hpam pat jasan komiti dat kasa ni yawng marai (150) jan sa du shang lawm ai lam hpe chye lu ai.
Matut nna, June (26) ya shani hkying (1:00)pm aten, Ka-ni dawn jasan nga ai prat ningnan dabang masha ni hpe Hpaga Hka, Tsawm Jat Gawk Nu hta ramma dat kasa ni kaw na hpaji jaw, n-gun jaw hkaw tsun ai lamang galaw sa wa na re lam chye lu ai.
du sa ai ramma ni
Wa Jau Nbwi Naw kaw nna Chyum Mungga hti nga yang
du sa ai hpa awn Du Salang ni
du sa ai ramma ni
Madun Gawk shara mi hta yu hpaji la nga ai amyu shayi ni
Ka-ni lu sha ai hta lang ai arung arai ni
mawn sumli da ai ka ni lu sha arung arai
Labels: ကခ်င္ဘာသာ, ကခ်င္ျပည္နယ္သတင္း
Subscribe to: Post Comments (Atom)


text:
时间:2017-10-22 16:52:19
(Soi ai: Aman)
(Soi ai: Aman)
《Wunpong》hkumhpa laika go 1981 ning shata 8 pro 1 ya shani shalat hpang ai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shapro ga ai, daining du yang 138 lang shapro lai wa sai.
《Wunpong》hkumhpa laika buk hta: Sumrai, ga shagop, kum yai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Laika ngau shagun jo hkringdat: 784655328@qq.com
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung
Chyenan: 0692-2121820
Mu madu:Hpaudo Bok Tong
Zazek nambai:678400
地址:芒市勇罕街14-41号
德宏州文联《文蚌》编辑部


text:
Karate hkyeng hpaji hte mying dan hkung ai Sara Pungga Sin Wa Awng gaw shi asak 45 ning hta n nga mat wa sai re.
Shi, Wunpawng Mungdan Shanglawt Hpung, KIO uphkang ginra Miwa ga jarit Je Yang Hpyen Yen Dabang e jawngma ni hpe karate sharin sara tai nga let hkum n pyaw wa nna Mandalay tsirung hta tsi tsi hkam la nga ten, August praw 6, bat Kru Ya shani n nga mat wa ai re.
Lai wa sai 1990 ning hpang, Sin Wa Awng gaw Myitkyina YMCA hta shi a sara, sara Gun Shawng npu ningtau karate sharin sara tai nga let Japan mung karate shingjawng poi du hkra shi shanglawm wa sai re.
Ma num kasha 3 a kawa Jinghpaw karate ninghkrin sara Sin Wa Awng a makoi mayang lamang hpe Myitkyina, Shatapru dum nta e daini akyu hpyi hpawng galaw nna Jaw Bum Wunpawng Hkristan Lupding Lupra de makoi mayang sai re.


text:
Hpa baw da aw...KIA/KIO gaw jinghpaw wunpawng myu sha ni yawng a Gawng malai nre ai nga ni..ya n dai zawn Myi hte hpra hpra mu sai n re ni..Pu Gang jang Sin Machyi chye dik ai kaw Kachin ngu ai ni lawm ai hpe prat tup dum nga mu yaw..
May 28 ya shani na Myen Asuya hte KIO ni a bawngban hpawng de su sa wa ai KIO Dat kasa ni hpe May 27 ya shani Myitkyina hte Waimaw ginra kaw na amyu Wunpawng sha ni sen mi daram wu wu di di hkap tau pang la ai lam chye lu ai.
Waimaw mare grupyin na ni gaw Waimaw hte Mung na mare du hkra mawdaw lam pai hkra hkap tau nna Myitkyina de na ni gaw Bala Min Htin mali hka mahkrai kaw nna lam dingyang chyat kaput mat hkra tau hkalum ma ai.
KIO Dat kasa ni hpe tau hkalum ai lamang hte seng nna Buga, lawk shagu na shawa masha ni Jahpawt 9:00 AM hta Shatapru Nawku Jawng, UCF wang kaw zup, kyu hpyi la nna dawnghkawn kaji kaba lang, Ben Baja dum, Htung hking bu hpun sumraw hte hkrak rai nna yan dingren ai gaw Myitkyina mare kaw moi mung nbyin ga shi ai lamang kaba hku byin wa sai.
Du sa wa ai KIO Dat kasa ni mung kabu ai hta kajawng hkra n-gun lu ma ai hte Myen Asuya masha kaba ni hte Myitkyina mare na maigan ni yu mau na daram re lamang galaw lai wa sai.
Sara kaba Sumlut Gam Woi awn ai KIO Dat kasa ningbaw ningla ni mung shanglawt hking hte hkrak, Laknak hte, guard hte , Rung staff hte hkrak n-gun mi alu du sa nga sai lam chye lu ai. Dat kasa ni gaw dai na KIO Kyithkai Rung dingsa kaw yup nna 28 ya shani zuphpawng lawm, May 29 ya shani Wunpawng myu sha ni hte hkrum na lam shiga na lu ai. KBC MNK


text:
Ya, n-kau blog ni kaw mu lu ai gaw, Read More (sh) Matut hti na (sh)...etc, ni kaw dip dat ai shaloi, n-kau mi gaw, page hpe reload bai galaw taw ai, n-kau mi gaw, reload galaw taw ai sha n-ga, new windows kaw bai pru wa ai hpe mu lu ai. N-dai hte' seng n-na, http://kachinroad.blogspot.com/ kaw galaw da ai gaw, htap htuk manu dik htum rai na re ngu kam ai. Madu kam ai hku, mai jai lang ai hku re. Ok.. hpang saga deng..
1. Madu a blog de' sign in shang n-htawm, Dashboard ==> Layout ==> Edit Html nga ai kaw du hkra sa ga. Hpa rai n-galaw shi yang, madu a original template hpe download shawng galaw da ga. Ngut sai nga jang, Edit Template nga ai a n-pu htep(hkra maga) kaw, Expand Widget Templates nga ai a, makau kaw na box kasha hpe check galaw dat ga. (A Hkyak Dik Ai)
2. N-pu kaw jaw na code hpe copy galaw n-htawm,   nga ai code a, lahta kaw paste galaw dat ga.

3. Ngut sai nga jang,   nga ai code hpe bai mu hkra tam ga. Ctrl + F hte tam n-mu jamg, Scroll Down galaw n-htawm mu hkra tam ga (Tip: Firefox kaw Ctrl +F hpe dip let tam yang grau loi ai hku re. Code hpe tam ai shaloi, search box kaw code hpe bang ai shaloi, copy, paste n-galaw ai sha, type bang yang she' grau mai ai hku re. Copy, Paste galaw bang dat jang, code hpe n-mu ai law ai hku re.) Dai code hpe mu sai nga jang, de' a n-pu loi mi yu dat yang kaw,     <==n-dai zawn re code hpe mu na ra ai.

(Shing N-rai....)
<== N-dai zawn re code hpe mu ai ni gaw, n-pu na zawn byen ga.
6. Yawng ngut sai nga jang, code ni gaw, n-pu na code zawn rai taw na ra ai. A Hkyen rau madun da ai ni gaw, mi na, nga chyalu ni rai n-htawm, blue rau madun da ai ni gaw, jat dat ai code ni rai nga ai.

#fullpost {display:none;}

[+/-] Show Full Post...

[+/-] Hide Full Post...

checkFull("post-" + " ")

Ngut sai nga jang, madu na template hpe save galaw ga.
7. Ngut jang, Layout a pai maga, makau kaw na setting nga ai n-pu kaw na, Formatting nga ai kaw du hkra sa ga. Formatting nga ai tab a n-pu jahtum kaw, Post Template nga ai a makau kaw, Box langai mi nga na ra ai. N-pu kaw jaw na code hpe copy galaw n-htawm, dai box kaw paste galaw dat ga.

8. Setting hpe Save galaw ga. Html gram lajang ai lam gaw n-dai kaw ngut sai hku re.
9. New post hpe ka mara ai shaloi, madu madun da mayu ai laika ni hpe,   nga ai code a lahta kaw, ka n-htawm, read more (sh) matut hti na nga ai kaw dip dat ai shaloi, mu shangun mayu ai laika ni hpe gaw,   hte   a lapran kaw ka bang ga.
Awng Dang U Ga,


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Mungkan Hta Hkristan Hpung Masha Wan 300 ram Zingri Zingrat Hkrum Sha Nga
“Aid to hte Church in Need” ngu ai Nawku Hpung hte seng ai garum ningtum wuhpung a sawk sagawn tang madum dat ai sum tang laika hta, Hkristian Nawku hpung gaw Mungkan hta zingri zingrat hkrum dik htum ai makam masham uhpung re, nga nna tsun dat nga ai.
“Hkristian ni wan 300 daram, lachyum gaw Hkristian ni marai 7 hta langai mi gaw zingri zingrat galaw ai, rim jahkrit ai, shinggyim ahkaw ahkawng tawt lai ai mungdan ni hta shanu nga ra ai ni rai ma ai.
Mungkan masha yawng a tsa htam shadang 61 daram gaw makam masham hte seng ai wang lu wang lang ahkaw ahkang pat shing dang hkrum ai masa hta nga pra nga ra ma ai” nga nna “Aid to the Church in Need” uhpung a sawk sagawn sumtang laika hta tsun dat nga ai.
UN Mungkan rapdaw kaw nna myit hkrum jahkrat matsun da ai makam masham hte seng ai wang lu wang lang ahkaw ahkang hpe kade daram hkap la hkan sa nga ma ai kun, ngu ai lam hpe Mungdan 196 hta sawk sagawn dinglik ai lam ni galaw nna ya na zawn tang madun dat ai lam rai nga ai.
2016 ning June shata kaw nna 2018 ning June shata laman du hkra sawk sagawn lam galaw nna tang madun dat ai sumtang hta, makam masham hte seng ai wang lu wang lang ahkaw ahkang hpe laja lana tawt lai lam galaw nga ai Mungdan 38 nga ai, ndai mungdan 38 hta na Mungdan 17 tha, makam masham hte seng nna lachyen ginghka ai lam sung sung nga nga ai, mungdan 21 hta gaw shanhte a Mungdan na nlaw ai makam masham uhpung ni hpe laja lana zingri zingrat lam ni galaw ai.
Shara nkau mi hkan si ai du hkra zingri lam ni galaw nga ma ai, Islam makam masham hpe ladu shalai ru jung lam galaw ai Mungdan ni hkan kaga makam masham ni hpe zingri ai lam ni galaw ai lam nga ai zaw, nkau Mungdan ni hta gaw jahte tam amyu ai amyu sha myutsaw myit jasat ni a majaw kaga makam masham wuhpung ni hpe zingri ai lam ni galaw ai.
Ndai zawn re ai Mungdan ni hta Mi wa gunsan Mungdan, India, Dingdung Korea, Myanmar, Vietnam hte Kyrgyzstan Mungdan ni lawm nga ai, nga nna “Aid to the Church in Need” uhpung kaw nna tang madun dat nga ai lam Ucan shiga dap kaw nna shana dat nga ai.
Source :UCANNEWS